KIRJALLINEN KYSYMYS E-0413/02 esittäjä(t): Francesco Musotto (PPE-DE) komissiolle. Kansainvälisten bussiyhtiöiden tarjoaman julkisen palvelun keskeytys.



Virallinen lehti nro 172 E , 18/07/2002 s. 0194 - 0195



KIRJALLINEN KYSYMYS E-0413/02 esittäjä(t): Francesco Musotto (PPE-DE) komissiolle (21. helmikuuta 2002) Aihe: Kansainvälisten bussiyhtiöiden tarjoaman julkisen palvelun keskeytys Esslingenin liikennepoliisi pysäytti 25. tammikuuta 2002 Esslingenissä Saksassa tarkastusta varten Simet s.p.a. -yhtiön bussin, joka liikennöi San Giovanni in Fioren ja Hampurin välistä reittiä. Tarkastuksen jälkeen Simet-yhtiölle määrättiin 525 euron sakko sillä perusteella, että yhtiöllä ei ollut saksankielisiä käännöksiä vaadituista asiakirjoista (oikeaksi todistettu jäljennös luvasta nro 4, aikataulu, ajosuunnitelma ja yhteisön liikennelupa nro 965), vaikka asiakirjat olivat Italiassa voimassa olevien säännösten mukaan kunnossa. Simetin bussia pidäteltiin lähtemästä klo 9.00:stä aina klo 15.45:een asti, mikä aiheutti vakavia hankaluuksia matkustajille, ja bussi määrättiin lopulta palaamaan Italiaan. Italian liikenneministeriötä pyydettiin puuttuman asiaan, ja se ilmoittikin saksalaisille virkaveljilleen, että Simetillä oli lain mukaan kaikki oikeudet liikennöidä vapaasti. Saksan liikenneministeriön antamista selityksistä huolimatta poliisipartio ei päästänyt bussia lähtemään vaan vaati edelleen saksankielistä liikennelupaa. Katsooko komissio, että edellä kuvatut tapahtumat ovat vastoin yhteisistä säännöistä harjoitettaessa kansainvälistä henkilöliikennettä linja-autoilla annettua asetusta 684/92(1)? (1) EYVL L 74, 20.3.1992, s. 1. Loyola de Palacion komission puolesta antama vastaus (5. huhtikuuta 2002) Asia, johon parlamentin jäsen viittaa, koskee linja-autoilla harjoitettavaa kansainvälistä matkustajaliikennettä ja erityisesti säännöllistä liikennettä. Säännöllistä liikennettä koskevan yhteisön lainsäädännön mukaan ajoneuvossa on oltava kaksi asiakirjaa: yhteisistä säännöistä harjoitettaessa kansainvälistä henkilöliikennettä linja-autoilla 16. maaliskuuta 1992 annetun neuvoston asetuksen (ETY) N:o 684/92(1) mukaisesti myönnetty lupa sekä asetuksen (EY) N:o 11/981(3) mukaisesti myönnetty yhteisön liikennelupa. Asetuksessa (EY) N:o 2121/98(2) säädetään, että teksti, joka koskee lupaa harjoittaa säännöllistä liikennettä jäsenvaltioiden välillä, on laadittava liikenteenharjoittajan sijoittautumisjäsenvaltion virallisella kielellä, sen kaikilla virallisilla kielillä tai jollakin niistä. Asetuksessa (EY) N:o 11/98 säädetään myös, että yhteisön liikenneluvan teksti on laadittava liikenneluvan antavan jäsenvaltion virallisella kielellä, sen kaikilla virallisilla kielillä taikka jollakin niistä. Parlamentin jäsenen mainitsema tapaus koskee Italiaan sijoittautunutta liikenteenharjoittajaa. Siitä johtuen yhteisön sääntöjen mukaan sekä niiden, jotka koskevat lupaa harjoittaa säännöllistä matkustajaliikennettä linja-autoilla jäsenvaltioiden välillä, että niiden, jotka koskevat yhteisön liikennelupaa nämä kaksi asiakirjaa on laadittava italiaksi. Kyseisessä tapauksessa saksankielisen luvan vaatiminen on vastoin yhteisön säännöksiä. Komissio aikoo pyytää asiaa koskevia tietoja Saksan viranomaisilta. (1) Neuvoston asetus (ETY) N:o 684/92, annettu 16. maaliskuuta 1992, EYVL L 74, 20.3.1992, sellaisena kuin se on muutettuna neuvoston asetuksella (ETY) N:o 11/98, annettu 11. joulukuuta 1997, EYVL L 4, 8.1.1998. (2) Komission asetus (EY) N:o 2121/98, annettu 2 päivänä lokakuuta 1998, neuvoston asetusten (ETY) N:o 684/92 ja (ETY) N:o 12/98 soveltamista koskevista yksityiskohtaisista säännöksistä linja-autoilla harjoitettavan henkilöliikenteen kuljetusasiakirjojen osalta, EYVL L 268, 3.10.1998. (3) Neuvoston asetus (ETY) N:o 684/92, annettu 16. maaliskuuta 1992, EYVL L 74, 20.3.1992, sellaisena kuin se on muutettuna neuvoston asetuksella (ETY) N:o 11/98, annettu 11. joulukuuta 1997, EYVL L 4, 8.1.1998.